text:
Flex-Pensioen
Flexpensioen-AOV kico e ta?
E Flexpensioen-AOV ta encera cu e persona cu yega 60 aña y ta haya e derecho riba un pensioen di biehes di SVb, ta haya e derecho tambe pa pospone cobransa di su pensioen cada vez cu 1 aña. Esaki ta nifica cu por ehempel un persona por scoge pa no cobra su pensioen di biehes ora e yega 60 aña pero ta lag’e aden pa un aña y por cuminsa cobra esaki cu su 61 aña. E siguiente aña e persona por bolbe dicidi di pospone e pensioen cu un otro aña, pa asina e cobra esaki cu 62 aña. Esaki e por haci pa un maximo di 5 biaha. E areglo di flexpensioen-AOV ta drenta na vigor entrante 1 di januari 2012.
Kico ta e beneficio cu mi ta ricibi a cambio di pospone mi pensioen?
Pa cada aña cu un persona pospone su pensioen di biehes, e suma di su pensioen acumula te na e momento ey ta aumenta cu 7%.
Laga nos ilustra esaki cu un ehempel di e pensioen pa un persona soltero. Na momento di yega 60 aña e pensioen di e persona aki ta AWG 1.057,- florin
pa luna. E ta dicidi di pospone su pensioen. Cu su 61 aña, su pensioen di biehes ta aumenta cu 7% di AWG 1.057,- y ta bira AWG 1.131,- florin pa luna.
Si e persona dicidi di pospone un biaha mas na su 61 aña, su pensioen lo sigui aumenta cu 7% di AWG 1.131,- y bira AWG 1.211,- florin pa luna. E tabel akibao ta duna un bista di con e pensioen di soltero y pensioen di casa ta aumenta ora cu e keda pospone.
Si mi casa a cuminsa cobra pensioen di biehes caba, ora mi yega 60 aña mi por pospone mi parti pa mi haya mas pension?
Si, den caso cu bo casa a cuminsa cobra pensioen di biehes
caba, na momento cu bo persona cumpli 60 aña bo ta haya e derecho pa pospone bo parti di pensioen cu bo persona tin derecho ariba dje. Laga nos ilustra esaki cu un ehempel. Bo casa ta mas cu 60 aña y e ta ricibiendo AWG 1.780,- florin pa luna na pensioen. Na momento cu bo persona cumpli 60 aña, bo persona ta haya derecho riba AWG 890,- florin di e AWG 1.780,-. Si bo dicidi di pospone bo pensioen, bo pensioen ta aumenta cu 7%. Cu bo 61 aña bo por cobra un pensioen di AWG 953,- florin pa luna.
Un pareha ta permiti pa pospone un maximo di 5 biaha. Pa esaki ta conta e biahanan cu cada un a pospone. Por ehempel si e partner cu a yega 60 aña prome pospone 2 biaha, e otro partner na momento cu e yega 60 aña por pospone su parti di pensioen cu solamente 3 biaha. Asina hunto e pareha ta pospone 5 biaha.
Kico mi mester haci pa mi por pospone mi pensioen?
Un luna prome cu bo derecho riba pensioen cuminsa bo mester acudi na departamento di Pensioen di SVb pa
entrega e peticion pa pospone bo pensioen. Mester corda cu bo derecho riba pensioen ta cuminsa e luna siguiente na esun cu bo a cumpli 60 aña. Si bo ta cumpli aña na januari, bo derecho riba pensioen ta cuminsa na luna di februari
Tur hende por dicidi di pospone su pensioen?
Si, tur persona cu ta cumpli cu e exigencianan pa haya pensioen di biehes por dicidi di pospone su pensioen.
Si mi dicidi di pospone mi pensioen, na caminda mi por revoca e posponemento?
No, durante e aña cu bo persona pospone e pensioen bo no por revoca esaki.
Si mi entrega mi peticion pa pensioen despues cu mi cumpli 60 aña, mi por pospone mi pensioen ainda?
No, pa por pospone bo pensioen di biehes e peticion pa pospone mester keda entrega un luna prome e derecho riba pensioen di biehes drenta na vigor.
Mas informacion
Pa mas informacion por tuma contacto cu Departamento di Pensioen na 527-2760 of via info@svbaruba.org.
Departamento di Pensioen ta habri di dialuna pa diabierna di 8:00 AM te cu 12:00 PM y desde 1:00 PM te cu 3:00 PM.
Departamento di Pensioen ta cera pa publico tur diaranson merdia.


c: text/html

text:
“Trabounan hasí p’e kousa públiko meresé mihó”
E kooperashon di sentralnan ku ta sali na interés di empleadonan públiko na Hulanda, SCO (Samenwerkende Centrales voor Overheidspersoneel), resientemente a hasi un yamada serio na gobièrnu Hulandes den kua e ta boga pa rebalorisá sektor públiko. No solamente pa su kompromiso pa ku e tema di e víirùs di Corona, pero mas aún pa e desaroyonan nobo ku e ta premirá.
Gobièrnu Hulandes ta invirtiendo miles di miyones di euro den e lucha kontra e krísis di Corona. Ta di premirá ku lo tin medidanan di ahuste na kaminda. Pasado a demostrá ku, a konsekuensia di un situashon di krísis, lo imponé medidanan di ousteridat spesialmente den sektor públiko i riba kondishonnan di trabou di e personal ku ta laborá den e sektor aki.
Pa SCO e enfoke aki no ta akseptabel ni tampoko por hustifiké mirando e tareanan i desafíonan ku sektor públiko ta konfrontando. Ta presisamente un sektor públiko fuerte i sosial mester di dje pa por atendé ku e desafíonan sosial i ekonómiko di siglo XXI. Esei ta rekerí un enfoke kolektivo den kua sektor públiko ta tuma e inisiativa. Gastunan salarial no mester ta e impulsor prinsipal.
Pa e posishon di SCO klek aki.

robotstxt: allowed

filter: keep


text:
Curaçao Medical Center (CMC) a kuminsá midi pa por determiná e pasonan nesesario pa nos hospital por kalifiká pa e akreditashon di JCI (Joint Commission International). JCI ta e standard di kalidat ku hòspitalnan mas renombrá na mundu ta tene nan mes na dje. Pa por risibí e akreditashon aki, CMC mester tin tur proseso, protokòl i prosedura na lugá pa por sigurá kalidat di servisio riba nivel haltu pa pashènt, di atmishon te na momentu ku pashènt por bai kas. Ademas mester demonstrá ku CMC ta dediká na keda mehora tur su prosesonan. E akreditashon ta enfatisá e parti di “Pashènt sentral,” esta ku tur stap ku CMC tuma semper ta pone e pashènt su eksperensia na promé lugá i ta kuadra ku e lema di CMC, esta “Sirbi ku Amor”.
Algun representante di Kerteza, un kompania di Belga-Hulanda ku ta spesialisá den e trayekto di JCI, a bin Kòrsou siman pasá pa hasi e “nulmeting” inisial pa start e proseso pa e akreditashon. Ku e “nulmeting” Kerteza ta identifiká kiko CMC tin bon regla kaba i kiko mester mehora pa por ta un hospital ku ta meresé e akreditashon. E eksigensianan pa e akreditashon ta sumamente haltu i ta enserá midi i kumpli ku 98% di 250 normanan di kalidat i 1,200 elementonan ku por wòrdu midí. Unabes Kerteza kompletá e “nulmeting”, e fase pa CMC ahustá i implementá e prosesonan ku ta falta. E proseso di akreditashon lo tuma mas o ménos 2½ aña, kual ta e averahe di tempu ku mayoria hòspital den eksterior a tuma pa kompletá nan trayekto. E trayekto di 2½ aña ta konsistí di 4 fase:
Fase 1: “nulmeting” di situashon inisial (esaki a kuminsá siman pasá)
Fase 2: diagnostiká e diferensia entre e situashon aktual i normanan ku mester kumpli ku ne pa por risibí akreditashon di JCI
Fase 3: implementashon i training di personal, midi i mehorá tur proseso, prosedura i protokòl
Fase 4: evaluashon final i preparashon pa e bishita di e komishon di audit di JCI ku lo bai hasi e audit ofisial pa akreditashon
Gerensia di CMC a skohe pa Kerteza mirando e eksperensia amplio ku e organisashon tin pa guia i yuda hòspitalnan Hulandes i Belga ku a logra risibí akreditashon pa JCI ku nan promé intento. Algun di e hòspital nan aki ta por ehèmpel: Amsterdam UMC, Jan Yperman Ziekenhuis, AZ Glorieux, UZA (Universitair Ziekenhuis Antwerpen), Jeroen Bosch Ziekenhuis, AZ Monica, Ziekenhuis Oost Limburg.
Apesar di sirkunstansia di COVID-19, CMC ta sigui pusha dilanti pa mehorá servisio na nos komunidat i alabes alsa nòmber di Kòrsou den industria médiko.


text:
Pronóstiko di tempu pa Kòrsou i bisindario bálido te djaluna mainta 06:00 o.l., 11 di òktober 2021.
Pronóstiko
Pronóstiko di tempu pa Kòrsou i bisindario bálido te djaluna mainta 06:00 o.l., 11 di òktober 2021.
Kompilá: djadumingu 10 di òktober 2021, 05:00 o.l. (09:00 UTC).
Tempu: Parsialmente nublá i awa lo kai lokalmente na algun momento durante di dia.
Temperatura máksimo lo alkansá 32ºC i temperatura mínimo 26ºC.
Solo ta sali 06:25 i ta baha 18:20 o.l.
Bientu: Generalmente ost i suak te moderá; forsa 1 te 3 (1 te 19 km/ora, 1 te 10 nudo).
Situashon general: Kondishon atmosfériko ta faborabel pa desaroyo di nubia ku na algun momento di dia por trese un yobida riba e teritorio lokal. E fluho di bientu durante dia awe lo ta generalmente suak i esaki por fomentá e sintimentu di kalor sofokante alrededor di oranan di mèrdia.
Kondishon di laman: Generalmente trankil ku altura di ola te ku 1 meter (3 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djamars mainta: Parsialmente nublá ku chèns pa áwaseru lokal durante oranan di mardugá pa mainta.
Meteorólogo: Correa.


text:
Home
Notisia
Resultadonan preliminar enseñansa di Kòrsou.
26-09-2022 | 21:53
Enseñansa tin un ròl importante den formashon di e siguiente generashon i desaroyo di komunidat den su totalidat. P’esei ta ...
Sektor privá i públiko ta traha huntu na un strategia teritorial-ekonómiko pa Kòrsou
13-09-2022 | 22:36
Resientemente a organisá un tayer di trabou ku gruponan di interes di diferente sektor sosial pa papia tokante e desaroyo di un ...
Di dos Reportahe di ehekushon 2022
21-07-2022 | 00:00
A presentá e di dos Reportahe di ehekushon di 2022 na Tweede Kamer i e Parlamentonan di Aruba, Kòrsou i Sint Maarten. E di dos ...


text:
Altocomisario di Polis Vanessa Kock tabata presente na e reunion cu e lidernan politico di e partidonan participando den e proximo eleccion parlamentario di dia 25 di juni awo. E reunion a tuma lug ana John F. Kennedy Center for di Education.
E meta di e encuentro, Kock a bisa, ta pa scucha kico e partidonan politico tabatin di bisa pero tambe pa splica e representantenan e situacion cu tin na Aruba pa cual e campaña aki no por ta mescos cu esnan di pasado.
A bisa nan e punto di salida di maneho cu KPA lo hiba den e campaña aki y cual ta cu mester tene cuenta cu e crisis di COVID-19. Pa e ocasion aki tabata presente Sharlin Koolman di Departamento di Malesanan Contagioso cu por a duna un miho bista di e situacion di salud na Aruba na e momentonan aki. A duna informacion di e situacion actual y con nan ta spera cu e eleccion mester tuma luga den un situacion responsabel pa evita e crisis cu Corsou ta pasando aden.
Eleccion ta algo cu no por stop, pasobra e ta democracia, pero mester tene cuenta cu e maneho actual di COVID. Eleccion ta un punto importante riba agenda di DVG.
A splica esnan presente den e reunion cu tin tres componente cu mester traha cu otro: Eleccion, Medidanan di Crisis y Orden Publico. KPA no por desvia di e medidanan durante eleccion pa cual a haci apelacion pa e lidernan politico papia cu nan gruponan riba con ta hiba campaña teniendo cuenta cu e medidanan. “No por desvia di e medidanna aki pa eleccion. Mester tene cuenta cu e situacion actual ta algo hopi serio.”


text: Diasabra atardi a drenta informe di cu tin un accidente unda un auto a dal riba un palo di lus na Washington, mesora a dirigi un patruya na e sitio. Na yegada di e patruya a bin compronde cu un damita menor di edad a probecha cu su mama ta malo drumi riba cama y a pasa man pa e yabi di e auto y a bay core cun’e te cu nan a accidenta cu e auto riba un palo di lus cerca di e cas. E palo di lus a kibra mientras e auto a keda na werki. Polis a detene e damita cu a coy e yabi di e auto di su mama y a bay core cu esaki ocasionando un accidente. Afortunadamente ningun hende a resulta herida. Coriente a bay na algun cas den cercania.


text:
Diaranson 18 di augustus 2021, Verenuska a bira e di 48 graduado di e programa ‘Organization, Governance and Management’ (OGM) na Universidad di Aruba. Verenuska a defende su tesis ‘Analyzing Hindering and Stimulating Factors for Effective Policy Implementation Targeting Non-Communicable Diseases Risk Factors Specifically Unhealthy Diet and Physical‘ dilanti di e comision di graduacion cu tabata consisti di sr. drs. Clayton Croes di departamento di Salud Publico, sra. Nurianne Arias Javier y sra. drs. Judelca Briceño.Verenuska su tesis ta tocante implementacion di maneho den cuadro di prevencion di malesanan no transmitibel na Aruba. E presentacion y defensa di e tesis a tuma lugar dilanti di un audiencia mixto di famia, studiante, interesado, profesional di e tereno di salud y docente di Universidad di Aruba.
Verenuska a investiga kico ta e factornan cu ta stimula y cual ta e factornan cu ta forma barera pa implementacion efectivo y duradero den maneho relaciona cu prevencion di malesa no transmitibel (no contagioso) na Aruba. Tambe el’a studia diferente teoria relevante pa e topico aki, ki ideanan nobo diferente experto di Aruba tin riba tereno aki y kico ta nan experienca cu e bareranan. E tema aki tabata un tema cu interes personal di Verenuska. Por a nota cu el’a ehecuta su tesis cu hopi inspiracion y motivacion.
E resultado principal ta cu pa maneho por wordo implementa efectivamente y di forma duradero ta importante pa tin continuidad den vision pa combati malesa no transmitibel y pa esaki wordo poni como prioridad pa maneho di malesa no transmitibel esta ‘NCDs’ na Aruba. Mester inverti den e tal yama ‘Health in All Policies’. Esaki kiermen cu cada proyecto of plan nobo di gobierno mester tuma e parti di salud den consideracion. Otro resultado importante cu a ser treci dilanti ta e necesidad pa inverti mas den infrastructura, educacion di comunidad di Aruba riba e topico di comemento saludabel y e importancia di hiba un bida activo. Un recomendacion ta pa incorpora mas educacion tocante comemento saludabel na scol pa asina provee e hermentnan necesario pa mucha y hoben por adopta den nan bida. Tambe ta recomenda pa cuminsa programa cu ta screen hende mas trempan riba nan peso y e indicadornan principal cu ta anticipa riba probabel desaroyo di un malesa no transmitibel. Institutonan gubernamental, semi gubernamental y priva mester traha mas estrecho cu otro pa asina ofrece programanan “laagdrempelig” pa asina tur hende tin accesibilidad na hiba un bida mas saludabel. Por ultimo ta importante pa tin dato cu ta ser colecta structuralmente di e condicion di salud di nos comunidad pa sostene maneho y ahusta esaki na su debido momento.
Verenuska su tesis ta hopi balioso pa Aruba, pasobra e ta duna un guia na gobierno y tambe institutonan cu ta encarga cu maneho pa considera diferente factor na momento di implementa esaki.
Universidad di Aruba, particularmente e departamento di ‘Organization, Governance and Management’, ta felicita Verenuska cu e logro aki y ta desea su persona tur clase di exito cu su siguiente studio cual ta Master Public Management na Leiden/ Hulanda.


text: KRALENDIJK – Miembronan di Konseho Insular i Kolegio Ehekutivo ta na Hulanda pa deliberá, kombersá sera konosí ku diferente instansia. Kiko ta e puntonan ku ta di importansia pa Bonaire no ta divulgá. Si no a bisa kiko ta bai hasi na Hulanda, mi pregunta na tur medio di komunikashon ta dikon ke puntra sí ora tur ta bèk na Bonaire, resultado di e mishon pa Hulanda. Un bòikòt ta na su lugá. Pero esaki lamentablemente lo no sosodé. Ki interes ami tin si a papia ku Raad van State, a sera konosí ku miembronan nobo di parlamentu hulandes òf papia ku organisashonnan pa yuda Bonaire. A bai mendigá na Hulanda. Ta pidi yudansa pa motibu ku tin un malesa i mester di ayudo. Hulanda ta bai hari, saka pòrtrèt, kombersá ameno i duna bo un karisia. Aki ta trata di “knuffelrasisme” Karisia ku toke di rasismo. San Pedro a sunchi Hesus”, Gijs de Vries di PvDA a sunchi defuntu Miguel Pourier. Bo supuesto amigu ta traishoná bo. Tin pregunta mas interesante pa kontestá. Kua miembro di Konseho Insular a pidi i riba òrdu di ken a sera sitionan di stashoná outo na Passangrahan.? Ki ta resultado te na e momentunan aki di e Akuerdo Atministrativo? Tin un evaluashon di e mènedjer di programa? E ta keda te ku 2022 ? Ta para otorgamentu di tereno i laga siudadano warda hopi aña riba un desishon òf pèrmit. Esaki ta kuadra ku prinsipio di bon gobernashon? Den tempu di elekshon polítikonan lo brasa bo, sunchi bo, hari ku bo i primintí bo un kaska di pinda. Nan ta nada ménos ku Karisia ku toke di rasismo.. Votadónan sigui adorá bo mes hendenan ku ta menospresiá bo.


text:
SETAR a partner e aña aki cu Sr. Carlos Bislip pa ofrece e “Drum Set & Percussion Camp”. Durante cuater siman e studiantenan lo siña un variedad di habilidad manera Drum Set, Teoria di Musica, Maraca, Pecusion, Conga y hopi mas. Meta di e camp aki ta pa contribui na, entre otro, e desaroyo personal di e studiantenan por medio di exposicion directo na un mundo mas amplio di instrument.
July 14th, 2021|Categories: Community, SETAR, SETAR App|Tags: community, creando speransa, donacion, giving back, setar nv, sponsor|


text:
ORANJESTAD (AAN): Durante October na casi tur isla den Caribe, prijs di combustible a subi. Esaki tin di haber cu e mercado internacional cu a cambia bastante di Augustus pa awor.
Entrante awe Diaranson 13 di October tambe e ta bay subi na Aruba, pero gasolin ta bay halto cu apenas 0,6 cent. Esey ta un aumento chikito. Sinembargo a nota cu prijs di Diesel si a subi mas hopi.
Minister di Finanzas, Asuntonan Economico y Cultura a anuncia e prijsnan nobo di benta di combustibel entrante 13 di october 2021:
Gasoline unleaded-premium lo subi cu 0,6 cent, pa wordo bendi awor na 234,2 cent pa liter.
Diesel LS ta subi cu 7,6 cent, pa wordo bendi awor na 193,2 cent pa liter.
Kerosin ta subi cu 9,8 cent, pa wordo bendi awor na 172,8 cent pa liter.


text:
VIRGINIA — Nos ta yegando na final di un otro aña i ku esaki DeporteAwe.com ta bai tuma un pousa chikitu pa disfrutá di e dianan di fiesta. Esaki no ta nifiká ku lo no tin ningun publikashon riba DeporteAwe.com pero mi lo no ta publikando di djaluna pa djabièrnè manera ta kustumber. Si tin algu importante ku meresé publikashon lo mi hasi lo máksimo pa publiká esaki. Na yanüari di 2015 mi lo tei bek i lo sigui publiká informashonnan deportivo di djaluna pa djabièrnè manera ba bin ta kustumbrá.
Pa bo ta sigur ku bo no ta pèrdè nada ku keda publiká riba e pagina di DeporteAwe.com bo por suskribí na e pagina yenando bo email den e sekshon di ‘SUSKRIPSHON’ ku bo ta mira na bo man drechi di e pagina. Tambe sigui mi riba Twitter, hopi biaha ta mas fásil i lihé pa mi publiká riba Twitter en bes di riba e pagina web. Tur loke mi publiká riba DeporteAwe.com ta sali simultáneamente riba Twitter. Djis klik riba e boton ku ta bisa ‘Follow’ na man drechi di e pagina. Ku poder di Dios den 2015 Facebook tambe lo ta otro opshon pa sigui DeporteAwe.com. Tambe kòrda sintonisá Deporte Hoyer na Radio Hoyer 101.9 FM di djaluna pa djabièrnè 7:30 di mainta i djasabra banda di 8:30 di mainta.
Promé mi finalisá mi ke gradisí papa Dios pa un aña mas ku e la duna mi pa informá tur e lektornan di DeporteAwe.com. Danki pa e abilidat ku e la duna mi pa por komuniká efektivamente atrabes di e pagina web ku boso tur.
Mi ke gradisí tambe mi kasa ku un aña mas a sostené i tolerá ami i e pagina web. Danki pa tolera mi ora mi ta kita di nos tempu pa por skirbi i/of buska informashon pa e pagina. Mi ta hopi gradesido pa esei.
Un danki hopi grandi ta bai tambe na tur e lektornan di DeporteAwe.com. Tabata un aña rèkert pa loke ta trata bishitante riba e pagina web. Danki pa e konfiansa den e informashonnan ku mi ta publiká.
Un gratitud ta bai tambe na tur mi fuentenan ku ta yuda mi tene abo tur dia di nobo na altura. Si bo ta puntra bo mes kon porta ku tin ora nos tin e informashonnan promé ku tur hende esei ta danki na nos fuentenan. Danki pa e konfiansa hinka den mi ku boso informashonnan. Sabi ku bo tambe por kontribuí na DeporteAwe.com, simplemente dor di klik riba ‘KONTAKTO’ ariba di e pagina aki.
Por ultimo pero sigur no ménos importante, danki na e miembronan di prensa ku a ponenan konfiansa den e informashonnan di DeporteAwe.com. Prinsipalmente na Radio Hoyer/Deporte Hoyer i Sr. Angelo Virginie, CBA Television i Sr. Rignald Maduro i tambe Sr. Luis Da Silva. Mi ta apresiá e konfiansa aki.
Na tur mi lektornan mi ke deseá boso Felis Dianan di Fiesta. Korda reflekshoná riba e aña ku ta tras di lomba pa drecha i bin bek mas mihó hende den 2015. No lubida riba e motibu prinsipal ku nos ta selebrá Pasku. Korda ta gradesido pa tur loke bo tin i/of ta pasando aden, sea ku ta bon of malu. Kada eksperensia ta yuda hasi nos un mihó hende. Kuida kurpa i kisas nos lo topa.
Kordialmente,
Edson Evertsz
Direktor/Hefe di Redakshon
DeporteAwe.com


text:
[BIBANDO]: Skolnan di Fundeshi i Enseñansa sekundario por kontinuá pa tur studiante entrante djárason 28 di aprel próksimo. Protokolnan di higiena i distansiamentu sosial ta keda importante pa por sigui salbaguardiá seguridat di tantu e personal komo nos muchanan.
[BIBANDO]: Pre-eskolar i ‘naschoolse opvang’ por bolbe risibí tur mucha atrobe entrante djárason 28 di aprel próksimo.Tin orarionan di eksepshon riba ‘Plachi di Dia’ aplikabel pa mayornan por hiba i buska e muchanan for di pre-eskolar i ‘naschoolse opang’.
[BIBANDO]: Maestro i personal den enseñansa ta keda konsiderá komo un proseso/funshon vital.
[BIBANDO]: Apesar di e Plachi di Dia, ta hasi eksepshon pa mayornan por hiba i buska muchanan for di skol. Por fabor tuma bon nota di e orarionan.
[BIBANDO]: Enseñansa riba nivel di SBO, HBO i enseñansa universitario ainda ta kontinuá di forma virtual. Èksamennan práktiko ta posibel den gruponan chikitu.
[BIBANDO]: Studiantenan di SBO ku mester terminá nan stazje, por hasi esaki den palabrashon ku e dunadó di trabou/empresa kaminda nan ta hasi nan periodo di práktika.
[BIBANDO]: Kandidatonan i personal di Curaçao Avond Lyceum i Landsexamen por kontinuá ku èksamen, herkansing i inzage den gruponan di máksimo 6 persona.


text:
Oranjestad – Diabierna mainta poco poco informacionnan a cuminsa drenta camindanan cu a yena cu awa y tambe matanan di Kwihi cu a cay.
Segun nos por a constata cu henter anochi awa a yobe, no na un forma duro pero si constantemente.
Esaki a causa cu algun mata di Kwihi a laga bay y cay.
Na Santa Cruz un mata grandi a cay memey di caminda, aunke e caya no ta uno hopi trafico pero e ta stroba autonan di pasa.
Polis mesora a bay nota y a constata cu berdad tin un mata ariba caminda, y cu mester pone D.O.W na altura.
Ariba caminda di Paradera tegenover di Ex Pacifico un mata di Kwihi a cay tambe, obstaculisando e pasada unda hendenan ta cana.
Den Devenstraat tambe un mata a cay y causa daño na un cas.
Pues D.O.W y Brandweer ta esnan cu ta haya e yamadanan aki pa sali yuda.


text:
AQUALECTRA TA ADAPTÁ SU ORARIO DI SERVISIO KOMO KONSEKUENSIA DI MAL TEMPU NA KÒRSOU
Willemstad 28 di yüni 2022- Aqualectra lo adaptá su orario di servisio komo konsekuensia di e tormenta ku ta aserká Kòrsou. Riba djárason 29 di yüni Aqualectra su Sentro di Servisio na kliente ta sera 12or di mèrdia. Djaweps Aqualectra lo ta disponibel pa duna servisio na kliente atrobe asina ku outoridatnan duna pèrmit pa Aqualectra bolbe habri e Sentro di Servisio.
Konsultá Aqualectra su página di Facebook ‘Aqualectra Utility’ pa keda na altura di posibel medidanan di prekoushon ku por tuma i tambe e último desaroyonan den kuadro di suministro di awa i koriente na Kòrsou. Por mèldu eventualidat relashoná ku suministro òf ekiponan di Aqualectra dor di manda un mensahe via Aqualectra su ‘Facebook Messenger’. Yama 0800-0135 solamente den kaso di emergensia. Tene na kuenta ku e liñanan lo ta mas okupá ku normal.
Aqualectra ke pidi un i tur pa tuma tur prekoushon nesesario pa asina nos por pasa dor di e tormenta aki na un manera ‘safe’ i responsabel. Kuida i protehá bo mes, bo famia i esnan rondó di bo.


text:
WILLEMSTAD – Djabièrnè último polis a duna 160 but durante dos kòntròl di tráfiko riba un dia. E kòntròlnan aki tabata na kaminda Rignald S. Recordino en na Snipweg banda di Biesheuvel i tabata konsentrá riba bisti faha di seguridat i papia na telefon tras di stür.
Na e promè kòntròl a duna enberdat kuarentishete but pa kore sin faha di seguridat i nuebe pa papia na telefon tras di stür. Banda di esei di djeseis outomobilista nan papelnan no tabata na òrdu. Nan tabata kore sin reibeweis, prueba di kùr, prueba di seguro of no a paga impuesto di outo.
Na e di dos kòntròl na Biesheuvel a hala ochentinuebe outomobilista un banda, a duna sinkuentidos but i aki tambe di trintikuater persona e papelnan no tabata na òrdu.
Seis shofùr no tabatin faha di seguridat bistí, kuater tabata kore ku glas skur, seis outomobilista a pasa dor di lus kòrá i shete outomobilista no tabatin mag di sigui kore. A tou nan outo riba propio gastu.


text:
WILLEMSTAD – For di e disolushon di Antias Hulandes na 2010, Kòrsou i St. Maarten ta forma un union monetario (CSMU). Den e Landsverordening Deviezenverkeer tin stipulá ku mester bini un área di divisa ku un moneda komun ku ta mará na e dòler Merikano.
Ta papia aki di e Florin Karibense ku mester a keda introdusí for di 2010. No ta konsehabel pa keda usa e Florin Hulandes Antiyano (Naf) komo moneda pa largu tempu mas. Motibunan ta entre otro e stòk di moneda i plaka di papel, spesifikashonnan ku ta antikuá, kostonan di produkshon haltu i e riesgo grandi ku tin pa falsifikashon teniendo kuenta ku desaroyonan teknológiko. Te ku awor aki CSMU, pa motibu di sirkunstansianan, a mantené e Naf komo moneda. Pero awor si ta tempu pa kambio.
Durante e ultimo 12 añanan, introduskhon di e Florin Karibense a keda posponé. Motibunan pa esaki tabata e situashon di nos ekonomia ku durante añanan tabata malu i e situashon a wòrdu empeorá dor di e pandemia di COVID-19. Esakinan tabata motibu dikon na yanüari 2022, Konseho di Minister di gabinete Pisas II a pidi pa posponé e preparashonnan pa e introdukshon di e Florin Karibense te ora e impakto di COVID-19 keda minimalisá. Den e seis lunanan tras di lomba nos ekonomia ta rekuperando debí na eliminashon di e medidanan di COVID-19. Banda di esaki minister di Finansa i su ministerio, gabinete i demas kolaboradó a registrá resultadonan positivo den finansa públiko i e posishon di likides di Kòrsou.
Stabil
Por bisa ku nos ekonomia ta mas stabil i no ta forma un opstákulo mas pa keda wanta e proseso. Konseho di Minister a akordá e proposishon pa kontinuá ku e introdukshon di e Florin Karibense den e di dos siman di yüli 2022. Minister di Finansa di Kòrsou huntu ku minister di Finansa di St. Maarten i CBCS lo determiná e fecha di introdukshon di e Florin Karibense, ku promé di yanüari 2024 komo meta.
Komo Pais Kòrsou nos tin e libertat pa krea nos propio identidat (kultural) i segun minister Silvania e Florin Karibense tambe ta forma parti di esaki. Mirando nos pasado nos por ta orguyoso di nos desaroyo komo Pais. E orguyo ku nos tin pa nos bandera for di 2 di yüli 1984 i e entusiasmo ku pueblo tin pa nos eskudo nobo, nos mester tin’é tambe pa e Florin Karibense.


text:
Edjean Semeleer a habri e anochi cu e cantica ‘Recuerdo’ di Ramon Krozendijk cu a laga tur hende keto keto…pa Edjean y hendenan presente ‘Recuerdo’ ta simbolisa E Aruba cu nos tur ta stima y cu ta cambiando cada dia mas…pesey Edjean ta bisa: “Den cada rol di nos bida, ta bon pa nos ta conciente di e ehempel cu nos por ta cu e cosnan cu nos ta hasi, bisa y pensa”. Danki Edjean, abo riba bo mes ta un inspiracion di e Arubiano di noble curason. E ta radia, no solamente di bo canto, pero di henter bo ser.
Belquis Moreu a comparti 4 palabra cu por juda un hende transforma su bida. Nan ta ‘danki’, ‘mi stima bo’, ‘despensa mi’ y ‘pordona mi’. E publico a bisa e palabranan mientras nan ta hasi tapping.
E principio di e tecnica aki ta cu ami ta responsabel pa tur loke mi ta sinti y cu pas ta cuminsa cu mi. Pesey ami mester traha pa ta limpi den mi pensamento y accion, pero tambe den mi memoria y subconciencia. E ta un tecnica bieuw di Hawai cu ta usa den hopi terapia. E ta hasi un diferencia no den e hende cu ta aplic’e so, pero den henter e circulo di hende cu ta rondon’e. Belquis a corda tur hende cu berdad e cambio cu nos ta desea ta cuminsa cu nos mes ora nos ta hasi e cos corecto, pero hasi’e ful di nos curason, cu amor y cu e pensamento corecto…Danki Belquis, bo ta special!
Mi persona a repasa amor como actitud cu tabata conecta nos cu tur cos cu nos tabata hasi. Amor pa nos mes, nos famia, nos naturalesa, nos trabou tabata un forma di ta. Respet, dedicacion, responsabilidad tabata actitudnan basico. Esaki a cuminsa bay perdi ora cu nos a industrialisa y comercialisa asina hopi cu nos ya no tabatin e coneccion directo cu loke nos ta hasi. E hende a bira un parti chiquito di corporativanan grandi, e famianan a plama for di otro y nos tabata resta poco tempo pa nos mes. Si nos realisa cu Amor ta nos destino, nos lo por switch un dia pa logra major felicidad dor di biba conciente di e pasonan cu nos ta tuma… cosnan simpel, manera aplica mas amor y disciplina y tempo pa hasi cosnan hunto.
Giovanna Fijn di Beauty with Style a splica e balor di aromaterapia den nos bida diario. Con pa kita stress, insomio, hyperactividad di yiu, problema cu concentracion, etc. y te hasta a duna un dushi masashi na un senjora cu tabatin mester di esaki na e momento aki. Pronto nos lo scirbi un articulo riba e tema aki. Giovanna, bo ta trese bo informacion cu pashon… un danki di curason.
Dr. Carlos Viana a recore nos curpa, mente y alma den su presentacion ‘Cuminda y Calidad di Bida’. E la hasi nos conciente cu cada etapa den bida tin su puntonan di atencion. Nos calidad di bida ta den nos man y dr. Viana, Phyllis y Emy ta juda nos cuid’e. Danki na boso 3 pa tur e oranan di preparacion. Tambe riba e tema aki pronto mas informacion.
Finalmente nos di Comprondiendo Bida kier gradici TUR persona cu tabata presente na e workshop y ta pidi pa pasa e informacion na cada hende cu por beneficia di dje. Sin boso no tin workshop y sin boso no tin cambio… pesey laga e recuerdo di bo bida ta bo regalo mas grandi na bida mes…
Y un danki, super danki na Gea, Susan y Magaly di Spirit of Aruba, pa nan bunita set up y serenidad di nan centro. Y prensa di Aruba y Francis y Nelson… danki pa ta e amigonan di semper… love you all..
Ingrid Werleman pa Comprondiendo Bida


text:
Si cambia leynan cu ta pone tanto e mama como e tata responsabel pa e yiunan, hombernan lo pensa miho prome cu traha yiu?
Awe ta ‘Dia Internacional di Famia’. Mi ta pidi bo pa tuma un rato pa wak un video cu ta mustra nos hopi cla pakico ta importante pa nos no bira cara pa e realidad scondi den mas famia cu nos ta kere.
‘E berdad scondi’ ta un testimonio di pobresa na Corsow. Situacionnan cu ta conta pa mas isla y pais, tambe pa Aruba. E cosnan di bida cu no tur hende kier wak. E circulo vicioso di pobresa. E abuso sexual den famia. E buskeda pa amor di un muhe jong cu a pasa den tur e situacionnan aki. Y toch e ta hasi e esfuerso pa papia cu su yiunan pa nan tin un miho bida. Pero e no por su so.
E mama di 3 yiu y 27 anja ta bisa: ‘Mi no kier pa mi yiunan pasa den mesun cos cu ami a pasa aden.’ Y toch den tantisimo caso bo ta mira cu den e buskeda pa amor, felicidad y proteccion, muchanan jong ta atrae net e hende den su bida cu ta lag’e pasa den loke e no tabata kier. Manera e senjora cu ta guia mamanan den situacion di pobresa ta bisa; ‘E ta bay hopi mas profundo, cu bo lo pensa na prome instancia.’ E berdad ta cu e tin hopi di hasi cu cicatrisnan di bida. Y sin guia adecuado y comprenshon di otro, e persona ta keda pega. Pasobra niun hende a sinj’e balora su mes. Tampoco pa e explora di ki forma e por sali di pobresa dor di usa un posibel talento cu e por tin.
Tin ora mi ta puntra mi mes si e hendenan cu tin cu yuda e mamanan aki tin mas facilidadnan pa traha cun’e, e lo por yuda mas? Si cambia leynan cu ta pone tanto e mama como e tata responsabel pa e yiunan, hombernan lo pensa miho prome cu traha yiu? Si pueblo henter cuminsa wak hende den necesidad cu wowonan di compashon, y yuda pa nan haja mas balor propio, nos lo crea un miho comunidad?
Cosnan pa pensa, pa ami y abo…
Stima bo famia y stima tur famia…
Parlamento no ta un ring di boxeo, e ta un lugar sagrado unda curason di pueblo mester biba y bati como inspiracion…
Mi a lanta 3.03 di madruga cu hopi pensamento y sentimento cu a kibra mi sonjo. Continuamente mi ta wak e wanta cu un parlamentaria a dal su colega parlamentaria na Corsow. Sangra su cara y cana bay manera nada a pasa. Den e silencio di madruga mi ta puntra mi mes den ki mundo nos ta bibando… E organo di mas halto di nos isla ruman, e organo cu tin como tarea pa controla gobierno. E organo cu tin como tarea pa bin cu leynan cu ta defende interesnan di e pueblo cu a vota pa nan. Un grupo di hende cu lo mester tin etica, inspiracion y duna bon ehempel.
Nos islanan chikito tin demasiado retonan pa atende, specialmente ora ta toca e ser humano mas marginal y vulnerabel. Esunnan jama pa trese solucion mester wak con hunto por sali afo, kedando hopi cerca di e hendenan. Pero cerca di berdad, no solamente pa e potret den media. Cerca pa scucha e bos di pueblo, su deseonan, su sonjonan cu no ta haja contesta, ni realisacion. A bira tempo pa bin cu solucionnan cu ta eleva e calidad di bida di cada ciudadano. Bin cu educacion y informacion pa hasi nos cada un mas inteligente, mas independiente di politica.
Cada hende ta un mundo y tin nan propio agenda pa hasi loke nan ta hasi. Pero, si nos wak rond den mundo, mi ta haja e impreshon cu nos ta hopi confundi. Na lugar di busca mas cercania y union pa traha hunto na e situacionnan dificil cu nos ta mira tur rond mundo, hendenan cu poder di autoridad parse di ta busca solucionnan den division y violencia.
E ora, por ta cu e hendenan cu tin un otro vision di bida tin e tarea pa bin dilanti? Un vision dirigi riba crea lasonan di union pa hunto sobrebibi tormentanan cu por asota nos islanan chikito…?!
Parlamento no ta un ring di boxeo, e ta un lugar sagrado unda curason di pueblo mester biba y bati como inspiracion…
Mi ta wak e mama, para cu un bela den su man banda di e potret di su yiu cu a muri bou circumstancianan asina violento y mi ta pensa ‘Ki balente e mama aki ta, di por para akinan cu un bela pa su yiu, mientras su curason lo ta kibra den mil pida.
Tabata dialuna mainta cu mi a lesa cu atardi lo tin un misa pa pidi Dios descanso pa e alma di Mitch Henriquez. Y atardi mi a bay misa di Noord, pa mustra mi convivencia. Tambe pa den mi silencio conecta cu mi Dios, cu mama Maria y pidi pa forsa pa e famia y husticia Divino den e caso di Mitch Henriquez. Mi a brasa e mama di Mitch y ta pensa den mi mes ‘Ki dolor e mama aki mester tin den su curason na e momentonan aki’. Despues den e vigilia pafor di misa, mi ta wak e mama, para cu un bela den su man banda di e potret di su yiu cu a muri bou circumstancianan asina violento y mi ta pensa ‘Ki balente e mama aki ta, di por para akinan cu un bela pa su yiu, mientras su curason lo ta kibra den mil pida’.
Cherry, e ruman muhe di Mitch ta contami ‘Senjora, mi ruman ta un hende cu ta semper jolly, semper e ta trese alegria unda cu e ta. Di tur hende, e no a merece un morto asina’. Mi ta di acuerdo cu Sherry, maske mi no a conoce Mitch personalmente, pero mi a bay riba e pagina di Facebook di Mitch Henriquez y akinan mi ta topa un persona simpatico, cu alegria den su postnan. Un hende cu expreshon simpatico. Mi ta topa tambe un banner di juni 2014 cu ta bisa ‘No matter what, in victory or defeat. Hup Holland Hup.’ Y mi ta pensa con cruel destino tin ora ta.
Mi ta sende mi bela y resa hunto cu tur presente. Maske jena cu dolor, e anochi ta tambe hopi sereno cu e luna cla riba e imagen di Cristo den cura di misa. Union di famia y hendenan cu a bin hunto pa comparti nan sentimento na un forma digno di nos Aruba chikito. Vooral e presencia di su hendenan di Noord a resalta. Mi a bay cas bek cu un curason mes pisa cu lihe. Y mi ta refleha riba e palabranan di Mitch su ruman ‘Di tur hende, e no a merece un morto asina.’ Pakico Mitch, mi ta pensa? Ami ta kere cu e misterionan di bida ta hinca den e mente Omnipotente di Dios. Den mi curason mi ta spera cu e morto cruel y inhusto di Mitch por mustra hendenan rond di mundo cu violencia no ta e caminda. Y cu tambe na Aruba cada un di nos por hasi intentonan tur dia pa pensa cu e mente di Dios den cada cos cu nos hasi. Ami ta kere cu Dios lo pensa semper cu amor, cu husticia, cu compashon y tolerancia. Y Dios lo pensa tambe cu alegria di bida, loke nos por sinja di Mitch.’ Cu Mitch haja su pas den e Reino di Dios y cu su famia haja forsa pa surpasa nan dolor y consuelo cu husticia a prevalece den e investigacion cu a ser hasi.
Mi ta puntra mi mes con hopi BIDA di un ser humano ta bal pa e polisnan involvi den e morto tristo di sr. Mitch Henriquez.
Mi no conoce sr. Mitch Henriquez personalmente. Te cu awe nunca mi a tende di dje. Pero mi ta sinti mi tristo, rabia, indigna con sr. Mitch Henriquez a jega na su fin durante su vakantie na Hulanda. Si ami cu no conoce sr. Mitch Henriquez ta sinti asina, mi por imagina mi mes con su famia y amigonan lo ta sinti na e momentonan aki. Mi a wak cada video y a wak y wak nan di nobo pa mi por forma mi opinion. Y cu hopi tristesa mi ta puntra mi mes si nos ta bayendo den un mundo unda violencia lo bira mas y mas e metodo pa soluciona diferencianan di opinion. E ta pone mi pensa con hopi mas nos mester propaganda tolerancia, comunicacion y prevencion den nos media y instancianan concerni. E ta pone mi pensa dicon un cuerpo di polis supuestamente profesional na Hulanda ta keda draai minutnan rond di un detenido y te hasta ora un di nan ta bisa cu no tin hopi bida mas den e detenido, nan ta hincé den un auto di polis y no ta jama un ambulance cu ta miho equipa pa por a scapa su bida ainda. Mi ta puntra mi mes con hopi BIDA di un ser humano ta bal pa e polisnan involvi den e morto tristo di sr. Mitch Henriquez.
Cu sr. Mitch Henriquez haja pas eterno y su famia e forsa pa un dia surpasa nan dolor.
Mi no kier perde speransa den mi Aruba, dushi Tera, e isla cu a mira mi nace. E isla cu a inspirami pa pensa cu un dia nos por TA e ehempel di ‘un isla felis’.
Un hoben Canades, studiante di medicina na Aruba ta sali pa gosa y ta haja su morto a base di un discushon y golpi dor di e security di un nightclub. Na Aruba, mi dushi Tera. Un ehempel mas di violencia cu ta birando normal riba nos isla chikito? Kico nos lo conclui si nos analisa e bida nocturno riba nos isla? Nos ta tende e mesun tipo di reaccionnan ora algo similar pasa. ‘Hopi erg’. ‘Esaki no por’. ‘Castigo pisa mester cay’. Tur esaki, sin investiga si na nos isla chikito podise tin demasiado libertinaje den bida nocturno. Nos kier imita paisnan grandi sin mira si nos tin e infrastructura, mentalidad, regulacion, disciplina y etica di trabou necesario. Poder ta un cos peligroso ora e no ta sostene pa norma, balornan y reglanan cu ta pone tambe limitacionnan con leu un hende por jega cu su autoridad. Cu e cosnan aki ta pasa den paisnan grandi tambe? Sigur! E ora nos por puntra nos mes ‘unda nos kier bay cu nos progreso na Aruba?’. Puntra nos mes ‘kico nos ta considera normal’, ‘ki actitudnan nos ta dispuesto pa acepta y kico no’. ‘Con hopi nos kier inverti den training di comunicacion y enteraccion humano (people skills) di e hendenan cu nos ta tuma na trabou.
E nivel di servicio na Aruba no semper ta cuadra cu e imagen cu nos tin den exterior. E amabilidad y cariñosidad di e hendenan cu ta brinda servicio hopi biaha no ta esun cu a hasi Aruba famoso. Cheap labor, falta di training y crisis mundial sigur ta hunga un rol. Tur esaki lo keda mescos si nos no cuminsa pensa na un nivel mas cosmopolitano, pero manteniendo e karakter local. Un nivel cu por a evita e caso lamentable aki. Podise ta bon pa nos pensa cu excesonan di violencia lo por stop ora hendenan ta haja mas satisfaccion den nan trabou.
Ta mas sabi pa nos stimula un actitud cu nos t’ey pa sirbi otro, pa ta cordial cu otro. Ta sabi tambe pa sa mas di e poder di pensamento, cu ta sinja nos cu cos bon lo atrae mas cos bon. Nos lo no stop violencia cu un actitud di mas rigides. E hendenan cu tin poder, con chikito cu e por ta, lo tuma poder den nan man ora nan ta haja esaki necesario. Esaki ta e ley di selva, e instinto humano ora un sociedad no a sinja su hendenan pa biba segun balornan humano eleva. ‘No reaciona, pero entermedia pa situacionnan no escala’. Imagina bo un sociedad unda ta incentiva y duna ehempelnan noble. Unda ta educa y guia e hende pa e bira na prome lugar un bon ser humano. ‘Trata cada hende, manera abo kier ser trata’. ‘Imagina bo cu e tabata bo yiu, con bo lo a sinti?’. Esaki ta empatia of afinidad cu bo prohimo. Mi no kier perde speransa den mi Aruba, dushi Tera, e isla cu a mira mi nace. E isla cu a inspirami pa pensa cu un dia nos por TA e ehempel di ‘un isla felis’.
Hopi trustu, kruel, lamentabel i bergonsoso e horibel asesinato di Sr. Helmin Wiels. Ta duna miedu, miedu di nos mes hendenan. Nos komunidat ta manera kos ku a bira siegu. Siegu i ignorante. Siegu pa òrden, siegu pa komprenshon i siegu pa positivismo. Hasta siegu pa e amor ku nos tin ku praktiká pa traha riba e futuro pa nos yunan, pa nos mes, i pa nos pais.
Ta asesina sr. Helmin Wiels cruelmente mientras e ta bay cumpra un soppi. Hopi hende ta den shock. Cosnan cu nos no ta spera mas den nos mundo civilisa. Y toch, nos mundo ta jen di violencia. Nos mundo ta jen di bondad tambe. Unda pa busca e solucion?
Hopi trustu, kruel, lamentabel i bergonsoso e horibel asesinato di Sr. Helmin Wiels. Ta duna miedu, miedu di nos mes hendenan.
Nos komunidat ta manera kos ku a bira siegu. Siegu i ignorante. Siegu pa òrden, siegu pa komprenshon i siegu pa positivismo. Hasta siegu pa e amor ku nos tin ku praktiká pa traha riba e futuro pa nos yunan, pa nos mes, i pa nos pais.
E loke ku nos ta eksperensiando ta un futuro sin amor. Un futuro ku lo yega i desaroyá ku odio-propio.(en bes di amor-propio i amor pa nos pais)
Un emoshon di odio asina lo kaba ku bo, kimabo manera un pida karbon kayente. Ademas e emoshon aki lo lo no destruí bo so, e lo destruí bo komunidat kompleto.
Odio ta kousando hopi problema den mundu, i riba nos pida baranka Korsou tambe, pero te ainda mi no a ripará ku odio a resolvé niun di nos problemanan na drechi.
Tin biaha nos ta kere ku odio ta e arma pa ataká otronan. Pero odio ta un kuchú di dos banda, i e malu ku nos hasi na otro, nos ta hasi’e na nos mes , i sin duda na nos komunidat.
A yega ora pa nos para ketu i reflekshoná riba kon nos tin ku bai traha riba nos komunidat.
Mi komunidat ta mi famiya, e komunidat di e maestro(a)nan òf esnan den enseñansa ta nan alumnonan, e komunidat di esnan enkargá den deporte ta nan atletanan, komo doño òf lider di un empresa bo komunidat ta bo empleadonan. Siña nan i dunanan e ehèmpel kon pa ta un dushi hende, siña nan balor i normanan. I abo komo lider siña bo mes e kosnan aki promé.
Ban kuminsa awor i no laga pa aki un par di aña nos tin ku bisa KU NOS TABATA dushi hende.
Mi ta spera ku e siman aki nos por reflekshoná riba bondat i AMOR i ku lo reina pas duradero na Korsou.
Danki Robert pa permiti nos usa bo refleccion. Ohala cu hopi hende les’e y comparti’e bou nan amigonan. Y mas cu tur cos bib’e y bir’e! ~ Comprondiendo Bida
E caso liga na e articulo ‘Pèrdida di señorita no ta nifiká ku tabatin relashon seksual’, publica maart 31, 2013. Tristo pa lesa con poco balor palabra y pruebanan medico di un mucha parse di por tin den corte, den e caso aki na Corsow.
Fuente: Notisia 360
WILLEMSTAD – Despues ku den korte di promé instansha e pareha Oomen a haña kastigunan di 5 aña i 12 luna, respektivamente, e siman aki Korte di Apelashon, Prokurador General a pidi apénas 3 luna pa e hòmber i ‘vrijspraak’ pa su kasá. Konsiderando ku den promé instansha asta Ministeiro Públiko a pidi 8 i 3 aña pa nan, por bisa ku loke a pidi awor ta práksikamente nada. I no keda sorprendí si nan sali kompletamente liber dje akusashon. Si mester bai tras di e loke ku a bin dilanti den korte, anto e kriatura(nan) a pasa periodonan largu di trouma i doló, si tuma na konsiderashon ku ta trata di un hòmber ku kurpa korpulento i klaramente un persona ku ta aparentá di ta hopi brutu i e muchanan apénas 12 aña di edat. E loke ku a keda deskribí ta un abusu total, esta e kriatura muhé, mester a hasi sèks oral, masturbá e hòmber i tambe soportá sèks vaginal ku el a deklará tabata hasi hopi doló kada bes ku esei tuma lugá. E promé biaha e kriatura a deklará ku el a keda den sanger. E hòmber na vários okashon a trata di penetrá anal, pero esei no tabata bai i e kriatura tabata grita i yora i rebeldia kontra di e intento anal. E echo ku e tata mes tabata pasa e kriatura aki e asina yamá ‘prikpil’ o sea angua pa no sali na estado, el a bisa e mucha ku si e tene sèks anal e ora ei e ta evitá di pasa angua. Esta den un intento pa e kriatura soportá e sèks anal i evitá pasa angua. Tin indikashon ku e hòmber a kometé e mesun abusu seksual ku otronan o sea a intentá kontra di muchanan ku ta pasa algun dia serka nan. Na un okashon e mama a habri porta i haña su kasá den ful akshon ku e kriatura.
Ora e yu kriatura rebeldia i no ke hasi sèks, e hòmber ta lag’é drumi sin paña abou den kamber den èrko sin laken pa e tapa. Durante tratamentu dje kaso aki den Hof e pareha a trata di konvensé korte di tur manera ku tin dje muchanan ta rebelde, ku nan tin influensha riba otro, i e motibu ku a pasa prikpil ta pasobra esun kriatura ei ta bai kaya i ta kana hopi ku otro mucha hombernan. Prokurador General a duna di konosé ku e no ta mira pruebanan konvinsente i komo tal a pidi apénas 3 luna pa e homber mientras ku su kasa lo ta liber di persekushon penal. Korte lo dikta sentensia dia 16 di aprel.
Si tabata yiu di e dokter of e hues, e diagnostico lo tabata mescos? Mi ta puntra mi mes si e diagnostico aki por ta basa riba informacion cientifico y ken por duna informacion di esaki. Lesa pa bo mes y husga si esaki ta husto.
Pèrdida di señorita no ta nifiká ku tabatin relashon seksual
Fuente: noticia 360
WILLEMSTAD.- E defensa di pareha Oomen, den e kaso aki abogadonan mr. Bokkes i mr. Blonk, a basa su mes pa gran parti riba rapòrtnan di dòkter i konklushonnan ku por a saka a base dje rapòrtnan aki. Den e kaso aki por ehèmpel, e víktima prinsipal R. a ser kontrolá dor di un ginekólogo i esaki a konstatá ku R. su vagina ta den tal estado ku por konkluí ku e tabatin un penetrashon (6 uur) ku no ta algu resien. Banda dje echo ku esaki ta laga espasio pa penetrashon, tambe t’asina ku e echo ku e no ta señorita mas no tur biaha mester nifiká ku tabatin penetrashon. E lo por a surgi di un òf otro forma, p.e. dor di kore kabai, sierto movementunan den gimnasia.
Segun mr. Blonk, datonan médiko hopi biaha inhustamente ta ser mirá komo señalnan di abusu seksual. Un persona/mucha por tin skeer chikí rondó di su anus, klèpnan vaginal ku ya ta tira afó, òf matris ku tin skeer chikí. Ningun di e señalnan aki nesesariamente ta síntomanan di abusu seksual. No opstante esaki nan sa okashoná pániko, sigur si un profeshonal ku no ta spesialisá den leshon ta konfirmá e sospecho di abusu, manera den e kaso aki. Ta p’esei ta masha importante pa e diagnóstiko ser verifiká. Ta p’esei ta bon pa e síntomanan ser deskribí kuidadosamente i preferiblemente nan ser fotografiá. Tambe ta nesesario pa dòkternan argumentá nan diagnóstiko. I den esaki segun mr. Blonk, Ministerio Públiko a faya. Por sierto, dr. Moses no a laga espasio pa a duna un ‘second opinion’ dor di otro profeshonalnan.
Echo ta ku e hobensita no ta señorita mas, pero no por bisa ku ta Marco Oomen tabata e kulpabel. Tabatin e sospecho fuerte kaba ku R. tabata seksualmente aktivo, i esei mes tabata e motibu dikon famia Oomen a disidí di dun’é un ‘prikpil’ riba rekomendashon di nan dòkter di kas. Di kontestanan ku R. a duna na polis por konkluí ku e tabata seksualmetne aktivo na Surnam.
Es mas, segun abogado Blonk na òktober 2012 dr. J. Capello, kende ta un eksperto riba tereno aki, a ser skuchá na hues komisario. Den e kaso aki dr. Capello a duna di konosé ku no por konkluí sin mas ku si un mucha a pèrdè su señorita, ku den su kaso lo tabatin penetrashon. Den su splikashon el a mustra ku den ginekologia tin un termino ku yama ‘paalverwonding’, ku por surgi komo konsekuensha di un trouma dor di esfuersonan físiko serka un mucha muhé. Den e kaso por pensa riba entre otro korementu di kabai, turnen òf práktika di kualke otro deporte. Uso di tampon tambe por kousa un trouma asina.
Segun e abogado, den kaso di otro víktima S., anteriormente su mayornan no tabata kere loke e ta bisa, pero diripiente nan a kere su historia despues di dos aña ku nan a bin sa di deklarashon di e otro muchanan. S. a yega di bisa su mama ku Marco lo a abusá di dje, pero e mama nunka a entregá keho, presisamente pa motibu ku S. ta gaña hopi. Si pone deklarashonnan di e diferente testigunan banda di otro, por mira ku tin kontradikshonnan grandi.
E abogado a konkluí ku, teniendo kuenta ku konklushon di ekspertonan den kasonan aki, i teniendo kuenta e kontradikshonnan ku tin den deklarashon di testigunan, e ta kere ku su kliente, Marco Oomen mester ser deklará liber di tur persekushon penal
Con nos por a jega asina leu, cu e noticia cu un hoben a mata otro hoben ta ocashona reaccionnan cu ta indica cu tin hende lo por ta contento cu un hende a mata un otro, pasobra e otro ta criminal toch?
Hopi anja pasa den un session di Aruba Quality Foundation a ser bisa cu poco poco Aruba ta birando un ‘community of not caring’, un comunidad unda hende no ta cuida y sinti pa otro mas. Ora mi lesa e reacionnan riba e suseso lamentable aki riba 24 ora.com mi ta haja un vishon un poco macaber riba e falta di refleho riba kico ta na rais di cosnan asina.
‘Kico ta pasando den nos comunidad?,’ mi ta pensa. Con nos por a jega asina leu, cu e noticia cu un hoben a mata otro hoben ta ocashona reaccionnan cu ta indica cu tin hende lo por ta contento cu un hende a mata un otro, pasobra e otro ta criminal toch? Y un otro cu ta bisa pa mata e matado paso prison ta costa placa. No ta mas importante pa nos pensa kico por ta e tendencia y desaroyonan den comunidad cu ta ocashona matamento y reaccionnan sin emocion?
• Kico nos tin di mas den nos comunidad y kico ta falta nos?
• Nos ta un comunidad mucho chikito pa imita paisnan hopi grandi?
• Kico ta e cosnan cu ta ocupa nos mente y curason?
• Con hopi nos ta practica loke nos ta predica?
• Kico nos por stimula mas y kico nos por elimina mas?
Tin ora mi no tin ni gana di scirbi mas riba temanan negativo. Pero mi afinidad pa mi comunidad ta pone mi cuminsa scirbi maske mi lo ta desea di hasi algo otro.
Na e momento aki mi tampoco tin e contestanan, pero mi lo kier pa cada hende refleha un tiki den nan mesun bida, famia y circulo di influencia kico nos por contribui pa hasi di nos pais un dushi tera atrobe? Un tera unda hendenan ta biba den harmonia y respet cu otro.
Juan Kock ta un ser humano mescos cu cada un di nos. E ta yiu di mama y tata, ruman di, tata di, amigo di…
Podise un dia tabatin un mucha chikito cu no tabata haja suficiente atencion of carinjo. Podise cada dia tin muchanan cu no ta haja atencion ni carinjo… podise tur dia tin muchanan cu no ta haja un sunchi, un sonrisa pero grito tur dia di nan bida… Si abo por hasi e diferencia, no keda sin hasi’e! Duna amor y atencion positivo pa evita cu mas morto mester cay. Nos por miho!
Pas na Juan su alma y condolencia na su famia y amigonan.


text:
Dikon registrá?
Tur hende por registrá pa haňa akseso na nos dokumentonan, potretnan i tambe material pa lès. Ta importante pa keda na altura di tur desaroyo.
Reto
Den añanan ku ta tras di lomba FIdE a desaroyá diferente material Entre nan “E RETONAN PA AGO” E pakete original ta kosistí di 240 karchi ku ... [Lesa mas]
Opservashon di lès
Kalidat di enseñansa ta dependé un gran parti di e kalidat di e dosente. Ta pa e motibo aki profeshonalisashon ta un tópiko hopi importante …lesa mas
Maneho di AGO
Awor tin un kuadro di maneho pa AGO aprobá pa Minister di Enseñansa, Siensia, Kultura i Deporte siguí pa Konseho di Minister… [Lesa mas]
Un bista den e práktika di AGO
Abo ta traha den AGO?
Registrá pa bo tin akseso na informashon balioso.


text:
Minister Ursell Arends ta anuncia: Centro di Control di Cacho ta extende orario di servicio
Oranjestad Aruba
Minister Ursell Arends, kende ta encarga cu Dierenwelzijn, ta contento di e desaroyo positivo saliendo for di Centro di Control di Cacho (CCC). Mirando e desaroyo aki, a tuma e decision cu entrante 1 di augustus 2022 — Centro di Control di Cacho (CCC) lo extende su orarionan di servicio.
For di dialuna pa diabierna, CCC lo ta habri di 8:00 AM pa 4:00 PM. Asina CCC ta haci su mes mas accesibel pa atende debidamente cu cacho of pushi cu ta yega e centro.
E extencion di orario di CCC, tambe ta duna mas oportunidad pa esnan cu kier adopta un mascota, y cu esaki ta di spera cu e grado di adoptacion lo subi na Aruba. Adopta un mascota ta e decision mas responsabel cu por wordo tuma, cual ta yuda positivamente na e problematica di mascota riba caya na mes momento.
Na comienso di april 2022 minister Arends a anuncia cu parti di e National Plan for Stray Animals (NPSA) ta pa enfoca riba educacion y conscientisacion di e problema, y tambe riba e doño su responsabilidadnan ora di scohe pa tin un mascota, y promove prevencion di reproduccion indesea. Centro di Control di Cacho den su tarea, tambe ta yuda educa y informa comunidad riba con pa cuida nan mascota adecuadamente.
Cu esfuersonan di cada un ciudadano nos por reduci e fluho di cantidad di mascota cu ta ser bandona.


text:
Rasmijn di Kustwacht Aruba durante un entrevista a duna di conoce cu RCC Curacao ta esun encarga cu e number 913 pa esnan cu haya nan mes den problema riba lama. E piscadonan cu ta conoci cu lama ta tuma un liña di dos obhecto riba tera pero hopi importante ta pa laga famia sa unda bo ta bay pisca y si algo mester pasa ora e dunamento di informacion por bay mihor y directo si algo pasa riba lama nos team di kustwacht por yega mas lihe na e sitio y brinda e asistencia.
Si un persona kier meld algo otro por yama 100 pa duna cualkier otro informacion pero e number 913 ta e number di Warda Costa pa loke ta trata riba lama. E informacion ta pa bon laga familiar sa unda ta pisca na cua di e cuatro puntonan rond di Aruba y asina si algo pasa Warda Costa por actua lihe.


text:
Orario adapta pa vakantie di biblioteca
Biblioteca Nacional Aruba (BNA) ta informa publico cu biblioteca ta habri den e periodo di vakantie grandi. Biblioteca Nacional Aruba ta adapta su orario pa vakantie grandi. Entrante e siman aki biblioteca ta habri di dialuna pa diabierna di 8or pa 5or di atardi. Biblioteca San Nicolas ta habri diamars anochi te 7or y biblioteca na Playa ta habri diaranson anochi te 7or. Dept. Arubiana tambe ta habri diaranson te 7or di anochi.
Tene cuenta si, cu te proximo aviso, reglamentonan en conexion cu Covid-19 ta keda na vigor pa bishita BNA. Mas informacion di esaki riba biblioteca su website.


text:
A deskubrí Fort Collenburg na Newport, Fuikbaai di nobo
Seri di Herensia Kultural
Na aña 1714 direktor van Collen a laga traha na Fuikbaai un fòrti no muchu grandi ku a haña e nòmber di Fort Collenburg. A traha e fòrti akí i diferente otro ku motibu di e sekuestro ku Kòrsou a pasa aden na man di e almirante franses Jacques Cassard na 1713. Ta te ora a paga Cassard e gran suma di 11.5000 peso di ocho, Cassard a desistí di destrukshon di Willemstad. E nesesidat di protehé e isla despues di e insidente akí tabata evidente pa tur hende. A konstruí òf mehorá ademas e fòrtinan na Piscaderabaai, Sint Michielsbaai i Santa Cruz.
Fort Collenburg tabata e promé edifisio na Fuikbaai. For di ei ta djis un berea tabata bai kaminda tin hende ta biba i riba e mapa di Geerts di 1754 ta skirbí ku riba kosta tabata planta índigo: “Naa gewas van Indego”. Tantu e historiadornan Dr. Johan Hartog komo N. van Meeteren a ubiká Fort Collenburg na punta di e península parti pabou di Fuikbaai. Ei a yega di haña na siglo 20 sinku kañon, ku a sirbi pa barku mara na nan. Ta e barkunan ku tabata bin mara na e mina di fòsfat di Newport. E kañonnan akí a desaparesé na dékada nobenta. Komo e historiadornan no a topa ruina di fòrti na e parti pabou di e península, nan a asumí ku laman lo a guli Fort Collenburg. Den e buki “De monumenten van Curaçao in woord en beeld” di Professor Dr. M.D. Ozinga (1959) tin dos bunita dibuho di Fort Collenburg, un mapa i un dibuho na perspektiva di para komo parti di un mapa den retrospektiva segun S. Geerts, di “Fuik Haaven” di aña 1754 (dibuho # 79).
Komo miembro di e grupo di trabou di Arkeologia di NAAM, ku ta inventarisando sistemátikamente tur ruina na e isla, mi a studia un biaha mas èkstra bon e mapa akí di Geerts – na eskala sumamente redusí – i mi tabata ke ku mi por a lesa na e lado di Nieuwpoort e palabranan ‘Fort Collenburg’. Durante un siguiente paseo riba laman di Fuikbaai restu di e fòrti a sali mesora na bista. Ku speransa ku na nos Archivo Nashonal lo tabatin un kopia di e mapa di Geerts, mi a bai aya. Mi a keda asombrá di konstatá ku no tabata difísil hañ’é, pasobra e tabata parti di un kolekshon ekstenso di mapa ku tin aya riba microfish. Studiando e microfish di Fuikbaai e pregunta riba lokashon di Fort Collenbug a keda solushoná mesora. E ta sgùin enfrente di entrada di e bahia, na tera firme, kaminda e lots bieunan di Mijnmaatschappij ta. Tòg ta bon pa komprendé ku niun hende no a nota esaki promé. Masha tempu kaba Mijnmaatschappij a transformá e fòrti, hasié fundeshi pa un kran móbil. E kran t’ei ainda riba e fòrti, pero skondí entre palu haltu i mata ku ta krese ei. Un bishita na e ruina a konfirmá forma di e batrei i e fundeshi di un edifisio chikitu na parti pabou, ku ta komparabel ku e mapa di Geerts.
Investigashon mas aleu hasí na Archivo Nashonal a produsí mas mapa i informashon di Fort Collenburg, entre kua seis mapa ku e fòrti nèt dilanti òf sgùin enfrente di entrada di Fuikbaai. E mapa mas bieu ku mi por a haña te ainda ta di 1737. Nan no ta menshoná ken a traha e mapa akí, pero e teksto ku ta kompañ’é ta duna hopi informashon:
“E murayanan di e fortifikashon no ta asina haltu di moda ku hende por subi fásilmente riba nan, i ta p’esei e Fòrti no ta asina haltu i pa mes motibu e burakunan di e ‘ambrassuur’ tambe ta sumamente smal trahá pa evitá ku enemigunan por tin akseso den kaso di atake”.
Mapa di e fòrti ta mas simpel i diferente for di esun di Geerts i e fòrti ta aki nèt enfrente di e entrada. Diesshete aña despues Geerts ta duna un impreshon muchu mas bunita di e asuntu akí riba su presioso mapa. Na 1774 Gouverneur Rodier ta skirbi den su inventarisashon di e fòrtinan di Kòrsou ku mester drecha Fort Collenburg pero ku ta importante pa den tempu di guera protehé e barkunan amigu ku ta nabegá pasa aki banda. Dos aña despues ofisial di marina Serz ta traha un mapa di Fort Collenburg. E fòrti ta mustra un poko diferente atrobe. Ta e rapòrt di Rodier lo a kondusí na renobashon di e fòrti? E batrei tin e ora ei 6 kañon, un ‘commandeurshuis’, mangasina di pòlbu, renbak i un “WagtHuijs voor de Ruiter”. Durante e lantamentu di katibu na 1795 a saka tur pòlbu for di “Fort de Fuijk” pa evitá ku e rebeldenan lo por a poderá di e munishon. Hartog ta skirbi ku “sea na òf despues di 1796 gouverneur Johan Rudolf Lauffer a laga amplia e ‘mitar luna’ di Van Collen, hasié un fòrti será”. Mas renobashon atrobe? Na 1805 inglesnan ta konkistá Fort de Fuijk. Despues ta reina un silensio rònt di e fòrti.
Ku aprobashon di Tafelberg N.V. (Jansen de Jong Caribbean i Santa Barbara Plantation), – doñonan di e tereno – miembronan di e grupo di trabou a limpia e fòrti, kita e palunan di wabi tur na sumpiña i snui tambe e otro palunan ei banda. E ora ei por a midi dimenshon di e fòrti. Midí real di e fòrti ta desviá un poko di tur mapa ku nos konosé di e fòrti. Podisé e renobashon tempu di Lauffer tabata basta supstansial.
Pa poko e fòrti a desaparesé kompletamente. Un parti di e banda riba tera firme a desaparesé bou di un lots moderno i un katapila a pasa rosa e parti pariba kasi kompletamente. E aktividatnan akí a kousa daño pisá na e rant di betòn di pista di e kran, hasi ku e kran awor no ta bon sostené.
No ta konosí ki tempu a konstruí pista di e kran akí, pero konsiderando konstrukshon di e kran, mester ta hopi tempu pasá, kisas na prinsipio di siglo 20. E kran ta di un konstrukshon fuerte, pero ta ku man mester a traha kuné. E kran ta den bon kondishon i riba su mes kaba e ta un monumento industrial. Huntu ku e fòrti e totalidat ta forma un bunita historia di nos isla.
Doñonan di Fort Collenburg ta entusiasmá ku e deskubrimentu i totalmente dispuesto pa kooperá na optené un státus legal ku ta protehé e totalidat. Aunke tur kos ta mustra ku e struktura ku a topa akí ta Fort Collenburg, investigashon arkeológiko mas aleu lo mester konfirmá esaki.
Fuente
Prof. Dr. M.D. Ozinga, De monumenten van Curaçao in woord en beeld, 1959.
N. van Meeteren, De oude vestingwerken, forten en batterijen van Curaçao, 1951.
Dr. J. Hartog, De forten, verdedigingswerken en geschutsstellingen van Curaçao en Bonaire, 1997.
Artwell Cain (redactie), Tula, de slavenopstand van 1795 op Curaçao; Sandew Hira: De stemmen uit de bron, blz. 66, 2009.
Ilustrashon: ‘Duplikaatvlakfilms’ di mapa, dibuho i prenchi relashoná ku Antia Hulandes i e paisnan/islanan bisiña, ku ta na Algemeen Rijksarchief, na Den Haag Den Archivo Nashonal di Antia Hulandes na Skarloo. Mapa di Fort Collenburg: Sin nòmber 1; Van Oostpunt tot Fuikbaai, Sin nòmber 2; 1737, S. Geerts 1754, Sin nòmber 3, Serz 1776, D. Creefts 1785.
Teksto i portet : François van der Hoeven, grupo di arkeologia NAAM
E serie Huntu nos ta forma nos Museo Nashonal NAAM ta sali tambe den Extra na papiamentu i den The Daily Herald na ingles. Reaskhon i sugerensia pa kontribushon ta bon biní. National Archaeological Anthropological Memory Management (NAAM) ta alkansabel na Johan van Walbeeckplein 13, telefòn (09) 462 1933, fax (09) 462 1936, e-mail: info@naam.cw, website www.naam.cw


text:
“Ohala esaki ta un estimulo pa boso sigui practica deporte y inspira otronan pa tambe sigui den e direccion aki”
Diasabra anochi, Prome Minister Evelyn Wever-Croes tabata tin e honor di ta presente na e bunita evento di Premio Excelencia pa Deporte organisa pa Minister di Deporte sr. Endy Croes. E anochi aki a conta cu un sala yen, consistiendo di ministernan, parlamentarionan, e nominadonan compaña pa nan famianan y representante di diferente federacion.
Un total di 141 atleta a ser nomina pa cu e evento aki. Tambe a duna homenahe na 10 baluarte den deporte y a premia e ekipo di aña 2021.
Prome Minister ta gradici Minister Dangui Oduber pa su contribucion den prepara e reconocementonan aki di 2019 y Minister Endy Croes pa e reconocementonan di 2021 y pa organisa e bunita evento aki.
“Un pabien na tur atleta cu a ser nomina y un pabien special na esnan cu a gana premiacion. Ohala esaki ta un estimulo pa boso sigui practica deporte y inspira otronan pa tambe sigui den e direcion aki,” Prome Minister Evelyn Wever-Croes a expresa.


text:
Minister Xiomara Maduro ta informa: Campaña 3C – TRECE di Archivo Nacional Aruba ta wordo alarga cu seis siman mas
Minister Xiomara Maduro ta informa:
Campaña 3C – TRECE di Archivo Nacional Aruba ta wordo alarga cu seis siman mas
Archiva nos historia ta importante
Oranjestad – Minister Xiomara Maduro ta informa cu e campaña di 3C-TRECE di Archivo Nacional ta wordo alarga cu seis siman mas. E mandatario ta splica cu e temporada di vakantie aki ta un bon temporada pa tur ciudadano, instancia y organisacion por trece nan materialnan historico pa Archivo Nacional di Aruba (ANA).
E campaña 3C-TRECE ta pa ANA Colecta materialnan historico den forma di documento, potret, material audio-visual y digital, pa asina por Conoce Historia di nos Pais y Conserva nos historia pa nos futuro generacion.
Archivo Nacional Aruba ta warda, cuida y proteha archivonan di Gobierno cu tin un balor historico. Tambe e Departamento ta warda documento, potret, material audiovisual y digital di persona- of instancianan. ANA ta encarga cu e administracion y conservacion di e memoria nacional y e herencia cultural di Aruba.
E mandatario ta gradici tur esnan cu a contribui cu materialnan historico importante den e campaña aki. Alabes ta extende un yamada na tur ciudadano, famia, instancia publico y priva y tambe organisacionnan pa participa den e campaña 3C -TRECE. ANA ta conserva e materialnan historico pa asina e generacion di aki 30, 40, 50 aña tin e informacion di kico tur a pasa na Aruba y con nos a biba.
“Loke nos warda ta determina e imagen cu futuro generacionnan lo tin di nos tempo. Scoge kico pa warda pa un futuro desconoci ta un tarea fascinante y responsabel, pero no ta uno facil“, asina Marens Engelhard, ex Archivista Principal di Hulanda a yega di remarca. Pesey laga esaki ta un tarea conhunto cu nos ta haci pa asina preserva historia di nos pais.
Por pasa trece material historico na ANA, di dialuna pa diabierna di 8’or di mainta pa 11.45 di mainta y di 1.30 di merdia pa 4’or di atardi. Minister di Cultura ta subraya cu ta masha importante pa bo conoce bo historia y bo cultura. E dignatario ta enfatisa cu nos mester conoce nos pasado, pa compronde nos presente y unda tin cu bay den futuro. Ban archiva nos historia ta importante pa nos tur


text:
MINISTER MADURO: TIN SUFICIENTE ALIMENTO Y COMBUSTIBEL NA ARUBA No mester tin motibo pa panico
MINISTER MADURO: TIN SUFICIENTE ALIMENTO Y COMBUSTIBEL NA ARUBA
No mester tin motibo pa panico
ORANJESTAD – Durante conferencia di prensa Minister di Economia asesora pa Directora di Departamento Economico y sr. Hubert Dirks den representacion di Mayoristanan (Wholesalers), a pidi comunidad pa keda trankil y no bay over den panico door di bay haci compra na grandi pa miedo di e consecuencia cu e crisis di COVID-19 por trece pa nos Pais.
Tin suficiente alimento, fruta, berdura y productonan petrolero
Minister Maduro a informa cu Departamento di Economia ta den contacto cu e mayoristanan y nan a confirma cu nan tin suficiente stock di alimento pa abastece e mercado local y pesey no mester bay den panico y bay cumpra tur locual tin riba reki den supermercadonan. Tin suficiente stock y tin container na caminda cu mas stock. Pa locual ta trata fruta y berdura, esakinan ta yega Aruba tur siman pues tambe tin suficiente. Minister Maduro a informa cu tin suficiente combustibel y gas, pues pueblo no mester preocupa pa esey.
Mayoristanan tin un plan di contingencia
E mandatario a splica cu na momento cu tin un crisis, ta monitorea e situacion ‘dia pa dia, ya cu den un dia e situacion por cambia. Di parti di e mayoristanan sr. Hubert Dirks a splica cu nan tin un plan di contingencia pa si acaso algo sosode cu e mercado caminda nan ta importa e productonan, den e caso aki for di Merca. Na momento cu algo pasa nan por divergi y bay importa for di otro mercado cu ta mas cerca di nos Pais.
Ban convivi cu otro pa hunto nos por logra sobrevivi
Minister Maduro a haci un apelacion riba e sentido di responsabilidad y convivencia di comunidad. E mandatario a pidi pa nos cuida nos mes y di otro, specialmente di esnan cu ta mas vulnerabel. Ban brinda nos ayudo na otro pa asina nos tur hunto por surpasa e crisis aki. Gobierno hunto cu un crisisteam ta trahando duro pa percura pa tur decision y accion necesario. Hunto y cu poder di Dios nos ta logra surpasa e crisis aki.


text:
Den honor awe na Valentine’s Day, Michael Douglas y Catherine Zeta-Jones, un pareha cu ta casa ya pa 21 aña, a haci algun post hopi sweet na cada uno riba nan rednan social. Prome di a comparti un snapshot di un areglo floral ros regalo di su esposo di 77 aña, e actriz a publica un throwback di nan dos durante un biahe na India.
“Happy Valentine’s Day to my honey! Love you ❤”, Zeta-Jones (52) a skirbi den e caption. Di su banda Douglas a skirbi: “Happy Valentine’s Day to my darling Catherine! I love you always and forever ❤”. Hunto cu e caption el a scoge un potret glamuroso di nan dos, unda nan ta brasa otro, bou di caul Zeta-Jones a comenta: “😘😘😘😘😘😘😘.”
Michael Douglas y Catherine Zeta-Jones a cumpli 21 aña casa na november y pa recorda e fecha aki, e actor di Kominsky Method a comparti un video memorabel dia nan a casa. Den un entrevista cu WSJ. Magazine, Zeta-Jones a bisa cu e secreto pa nan matrimonio ta duradero ta door di diberti hopi hunto. Tambe el a comparti cu amor y respet constante, y mantene ‘sense of humor’ ta e clavenan pa e exito matrimonial.


text:
Turismo na Hulanda Karibense na 2020 a baha hopi pa motibu di e medida- i restrikshonnan di
buelo a kousa di e pandemia di corona. Komo ku e islanan ta pone diferente medida pa tene
COVID-19 afó, e revitalisashon di turismo ta diferente pa kada isla. Turismo na Boneiru na yüni
2021 ya tabata na kasi 75 porshento di e nivel di yüni 2019. Na Saba i Sint Eustatius asaki tabata
respektivamente 43 porshento i 33 porshento di e nivel di yüni 2019.
For di komienso di e pandemia te ku yüni 2021, ningun pasahero di barku krusero no a yega
Boneiru. Esaki segun sifra nobo di CBS.
Na Boneiru turismo a bini ta subi poulatinamente for di novèmber 2020 pero a baha atrobe na
na yanüari 2021 i despues na mart debí na medidanan di gobièrnu. For di aprel 2021 turismo ta
krese atrobe di 3,4 mil bishitante na aprel te ku 9,1 mil bishitante na yüni. E oumento aki
prinsipalmente ta debí ku kasi tur aerolínea ta bulando atrobe manera nan tabata bula na yüni
2019 tambe. Debí na e restrikshonnan di biahe ku ta na vigor na hopi pais, e parti di bishitante
ku nashonalidat hulandes a krese fuertemente, for di un 57 porshento na 2019 pa 75 porshento
na 2021. E parti di bishitante ku nashonalidat merikano a baha hopi, di 25 porshento na 2019 pa
9 porshento na 2021.
Saba
Kompará ku 2020 turismo na Saba a krese den e lunanan di aprel, mei i yüni. E kantidat di
bishitante ainda ta mas abou ku promé ku e pandemia di corona. Na yüni 2021 Saba a atraé 300
bishitante: 43 porshento di e kantidat di bishitante na yüni 2019 (700 bishitante). Den e promé
tres lunanan di 2021, pa luna a bini 100 bishitante. Esaki ta debí ku na Saba tabatin
restrikshonnan severo na vigor di buelo pa e isla, asina ku tabatin ménos buelo pa Saba ku
promé di e pandemia di corona. Riba dia promé di mei Saba a kuminsá ku reapertura di e isla,
por mira esaki bèk den e kantidat di bishitante.
Sint Eustatius
Sint Eustatius ta laga e medidanan ku ta limitá turismo dependé di e grado di bakunashon di e
poblashon. Na yüni 2021, 300 bishitante a bini, kaminda na yüni 2019 ainda 900 bishitante a bini
Sint Eustatius. E parti di bishitante ku nashonalidat hulandes na 2021 tabata 70 porshento,
mientras ku na 2019 esaki tabata mas o ménos 50 porshento. Por splika esaki komo ku den e di
dos fase di reapertura di Sint Eustatius, a pèrmití habitante bakuná di Saba, Sint Maarten,
Aruba, Kòrsou i Boneiru na e isla sin kuarentena.


text:
Banki i stul no ta pèrmití dilanti toko i minimarket
Banki i stul no ta pèrmití dilanti toko i minimarket
Geplaatst op 24 May 2020 dor di Ministerio Desaroyo Ekonómiko
WILLEMSTAD- Poko poko pero sigur Gobièrnu a bin ta de-eskalá medidanan ku a keda tuma pa bienestar di nos pais den kuadro di Covid-19. Un di e medidanan ku resientemente a keda de-eskalá, ta prolongashon di e orario di toke de keda i ku esaki tambe e kantidat di oranan di apertura di entre otro toko i minimarketnan. Sinembargo, funshonarionan di Ministerio di Desaroyo Ekonómiko(MEO) a tuma nota ku miéntras e medidanan ta de-eskalá, algun di nos ta bolbe bèk tambe na kustumbernan anterior lokual no ta e intenshon
Un di e kustumbernan aki ta e bankinan ku ántes tabatin poné dilanti establesimentunan manera toko i minimarket. Na luna di mart último e tim di inspekshon ekonómiko a sòru pa kita tur banki ku tabatin dilanti di toko i minimarketnan lokal.
Echo ta, ku pa un establesimentu por dispone di posibilidat pa hende sinta dilanti di esaki, e establesimentu en kuestion mester ta dispone di un terrasvergunning. Pues banki i stul no ta kuadra ku e pèrmit spesífiko pa operá un minimarket i/òf toko.
Pa e motibu aki, Ministerio di Desaroyo Ekonómiko ta hasi un apelashon na tur doño di toko i minimarket pa no bolbe na e kustumber robes pa pone bankinan dilanti e establesimentunan en kuestion. Di e forma aki no solamente bo ta yuda evitá aglomerashon innesesario dilanti bo establesimentu pero tambe bo ta kumpli debidamente ku lei i ku loke tin stipulá den e pèrmit di bo establesimentu.


text:
Diferensha grandi den preis de “handsanitizers”
Despues di un interupshon di seis luna, relashoná ku medidanan en torno di Covid-19, a re-anudá e proyekto komparashon di preis. E makutu di e 60 produktonan básiko mas kumprá e biaha aki a wòrdu amplia ku 6 produkto di hygiëna en konekshon ku Covid-19. A keda konstatá ku tin diferensha grandi den preis di e handsanitizernan.
E konsumidó tin paga mashá bon tinu riba e preis di handsanitizer. Den mayoria kaso esnan chikí ta ekstremadamente karu. E handsanitizer mas barata ta na van den Tweel Supermarket. Un liter Merilo ta kosta einan $ 5,99. Germ X handsanitizer, ni sikiera esun di mas karu, ta kosta na Famoso Supermarket $ 6,95 pa liter.
Preis di 60% di e 60 produktonan básiko “tradishonal” a keda igual of asta mas abou ku den luna di mart 2020. Preis di kasi 40% di e 60 produktonan tabata mas haltu ku den luna di mart. Na mayoria di e supermerkadonan produktonan manera buskuchi soda, zeta dushi(zonnebloem) y pindakaas tabata mas barata kompará ku den luna di mart 2020. Den mayoria supemerkado preis di zeta dushi (vegetable), arós kolo blanku, roibit (den pòchi), appel y suku a bira mas karu kompará ku luna di mart 2020. E makutu ku e 60 produktonan a bira den algun supermerkado mas karu y den algun otro supermerkado mas barata. Si midi preisnan di tur e supermerkadonan partisipante por yega na e konklushon ku total di e preis di un makutu kasi no a kambia.
E komparashon di preis aki ta laga e konsumidó mira den un fregá di wowo kua supermerkado ta mas barata aki na Boneiru. Ariba e konsumidó por mira kua di e 15 supermerkado ta mas barata òf mas karu. primi “download e datonan” ariba pa por mira kua supermerkado ta bende un produkto spesífiko mas barata. E excell sheet tin un resumen unda tur produkto y preis di kada un supermerkado lo wòrdu menshoná.
Meta di e proyekto komparashon di preis ta pa hasi e konsumidó aki na Boneiru mas konsiente pa loke ta trata preis di komustibel. E proyekto Komparashon di Preis ta wòrdu realisá den koperashon ku Unkobon, OLB y e ministerio di asuntunan ekonómiko y klima.


text: KRALENDIJK — Ayera tabata e dia pa marcha di karnaval grandi na Playa. Ku un palabra hopi bunita loke diferente hende tabata komentá riba kaya. Hopi trabou, dedikashon ku amor pa gruponan, loke a duna bon resultado final. Diferente sitio tabata notabel presensia di polis, loke sigur a pèrkurá pa tur kos bai na òrdu. Durante marcha tabatin algun diskushon i bringamentu tantu na Playa i Rincon, sinembargo nada di gravedat. Komunidat por ta kontentu ku loke nan a mira di karnavalistanan. Un bon solo kayente a yuda pa kada stenchi bria di bèrdat huntu ku e plumanan. Awe ta kima “Rei momitu” i mayan ta kima “Rei Momo” pa drenta temporada di kuaresma.


text:
WILLEMSTAD — Despues di a solushoná algun problema chikitu, entre otro e kandela ku a surgi na Sentro Pro Arte tur kos ta kla pa nos ranka sali ku e di 14e Kareda/Kaminata APC Run 2016.
Informashonnan i Kambionan mas importante ta lo siguiente:
- E evento ta start i kaba riba e lugá di stashoná outo di SSK Schouburgweg 44. Djis serka di Sento Pro Arte.
- E ruta ta keda mesun kos. E start i e final so ta skùif
- Registrashon ta kuminsá for di 5’or di mainta, riba e lugá di stashoná outo di SSK
- E kaminata di 5 i 10 Km ta start 6 or di mainta.
- Tin 3 pòst di awe. na 3 Km. ( Kentucky saliña) 6 km.(Centrum Supermarket) i 9 km. (Snipweg promé ku krusada na Biesheuvel).
- E kareda di 5 i 10 k ta start 6.30 riba mes un ruta.
- E kareda di e muchanan ta start 7.30 un tras di otro.
- Premiashon ta tuma lugá 9.00 ‘or na mes un sitio.
Inskripshon a start:
- Djaluna 26 sèptèmber te djaweps 8.30 – 17.00 na edifisio di APC, Schouwburweg
- Djaluna 26 sèptèmber te djaweps 8.30 – 17.00 na kantor di Auto City, Saliña.
- Djamars 27 sèptèmber di 17:00 – 19:00 na SDK na entrenamentu di Trupial klup
- Tur dia te ku djabièrnè 30 sèptèmber 8 or di anochi via internèt na https://runsignup.com/Race/Register
- Djasabra 1 òktober di 09:00 – 17.00 na lugá di stashoná outo di SSK.
- Esaki ta únikamente pa esnan ku ta kana liber. Inskripshon pa e kompetensia di kana òf kore ta sera via internèt djabièrnè 8’or di anochi.
Pa mas informashon por yama Ruthsel Martina na telefòn 5615236


text:
Santa Marta – Diamars atardi den careda di 4’or Brandweer a wordo manda pa Santa Marta, unda cu un señora a yega su cas y paden tawata bou huma y mesora a bati alarma.
Brandweer a pura y a yega e cas, pero ya e momento eynan e señora a inhala basta huma.
Bomberonan cu a bay paden a realisa cu tur e huma tawata saliendo di un camber di cual e porta tawata cera.
A kibra e porta y momento cu a habri esaki a resulta cu debi na un fayo di coriente den e camber esaki a causa un candela, cu a kima gran parti di e camber.
Ambulance a wordo pidi, pero esaki a tarda un poco debi cu tur tawata ocupa e momento ey. Na yegada di ambulance un rato despues e Paramediconan a opta pa bay cu e señora Hospitaal unda a avisa slachtofferhulp.
Doño di e cas mes lo a keda di zorg pa un installateur pa controla e coriente den camber cu un poco mas a kima e cas completamente.


text:
KRALENDIJK- Aktualmente na e servisio di LVV tin un stagèr ta eksperimentando ku kultivo di un tipo di padestul na Boneiru, e asina yamá padestul di uster (oesterzawam).
Segun Van Dijk ela nota ku rònt mundu ta kultivá e padestul aki riba material resiklá, manera yerba seku òf bonchi di kòfi moliná ku normalmente lo ser bentá afó. Pa loke ta trata spesífikamente Boneiru, Van Dijk a nota tambe ku na Boneiru no ta resiklando kartòn ainda i pesei ela disidí pa wak si e padestul aki ke krese riba karton bieu, loke por sierto ta e kaso.
Segundo fase
E promí fase di e estudio di Van Dijk a bai asina bon, ku awor e ta drentando den e di dos fase di e estudio. Pero a logra tanto resultado kokreto kaba, ku Van Dijk i LVV a disidí di kuminsá kompartí algún pòtret ku a promé resultadonan.
Si logra, di bèrdat, pa kultivá e padestulnan aki na un sierto eskala ta logra dos kos pareu: pa di promé lo no mester di importá e tipo di padestul aki mas i alabes por resiklá kartòn bieu na un manera responsabel.


text:
Dedica na tur e yiunan di Aruba…
Pa hopi anja, hopi di nos ta wardando riba permiso. Ami tambe….
Mi a warda riba confirmacion y ok di tal hende of tal instancia pa bisa mi si mi idea ta ok pa mi por sigi. Mi a warda hopi anja en vano, sin cu e permiso a jega.
Y na cierto momento den mi bida, circumstancianan a pone mi realisa esaki asina cla.
Mi a warda asina hopi anja riba permiso, pero di ken eigenlijk?
Y di berdad, ken por conoce mi idea, sonjo of ilushonnan miho cu mi mes, cu nan por bisa mi cu mi ta suficiente sabi of bale la pena pa mi bay p’e?
Den realidad di bida, tanten mi no ta hasi danjo na otro hende y na creacion, mi ta liber pa hasi loke mi ta desea… mi a cuminsa realisa poco poco. Mi ta OK…
Pakico nos ta warda te ora un otro hasi loke nos kier a hasi hopi tempo pasa, pa SA cu e ta OK? Cu e ta traha? Ken su permiso mi tin mester?
Kere mi, sinja di mi… Si bo ta kere cu algo ta zona bon, hasi’e si bo ta kere aden. Podise e no ta funciona, pero sikiera bo a purba.
Y e punto mas importante ta cu bo a hasi algo den pleno libertad. Bo a scoge pa bo sonjo, pa bo projecto!
No warda riba e permiso, sino DUNA bo mes permiso! Tuma permiso pa ta bo mes… coy e idea brijante ey y hasi’e!
Duna bo mes permiso pa hasi cosnan cu nunca bo a tribi di hasi!
Stop di pensa, kico otro hende lo pensa di bo! Pensa grandi, hopi otro hende a hasi esaki prome cu bo y a logra! Scucha e bos di exito y speransa cu ta supla poco poco den bo orea.
No warda! No tarda…
Make something happen.
Bo por hasi’e! E ta OK.
Asina e workshop ‘Wellness cu Puro Naturalesa’ a nace…Hopi anja pasa y e ta OK!


text:
Mi tabata tin e previlegio di por a experencia un periodo sumamente positivo pa San Nicolas den mihubentud. Mi a lanta ta wak weganan di baseball di un caliber halto den Lago Sport Park cupeloteronan manera Andres Jones, Raffy Josefa, Phillip Freedom y e inolvidabel y legendario Sam Jacobs.
Nos grandinan lo por conta di e weganan di atletismo na Lago Sport Park, e asina yama Olimpiada diASU, na unda cada aña tabata premia e atleta cu mihor prestacion durante aña.
E olimpiada tabatacorona un aña yena cu actividad deportivo y un cantidad grandi di atleta tabata tabata lucha ferozmente pa por logra wordo premia. Nos como hoben na San Nicolas tabata trata na imita nos heroenan deportivo y tabata soña di por un dia para den sapato.
San Nicolas ta conoci pa un mescla di cultura. Habitantenan cu a bin for di diferente parti di mundo y trece nan custumbernan, nan cultura y nan experencia culinario. San Nicolas tabata yen di bida.
Mashapoco tabata necesario pa baha bay Pabou di Brug.E ceramento di Lago a trece un cambio grandi. Entrada a bira menos, loke a haci cu un grupo substanciala dicidi di busca nan futuro otro caminda.
Menos entrada tambe nifica menos placa pa mantencion dicasnan y centronan deportivo loke a duna na final di cuenta San Nicolas un aspecto menos faborabel compara cu e resto di Aruba.
E desaroyo di hotelnan Pabou di Brug tabata tin como consecuencia cu hopi habitante a haya nan mes ta busca trabou den hotel y despues di tempo a muda bay biba cerca di nan trabou.
Reapertura di erefineria a trece algo di bida na San Nicolas, pero experiencia a mustra cu mayoria entrada di e refineriatabata wordo usa pa desaroya otro barrionan riba nos Isla. San Nicolas a para bira e “ghost city”.
E parti mas pober di Aruba. E parti cu menos inversion ta tuma lugar. E parti na unda e ciudadano no ta sinti sumes sigur mas. Eleccion ta na porta y manera cada 4 aña tur partido ta acudi na San Nicolas cu un avalancha di promesa cu nunca ta wordo cumpli y toch nos di San Nicolas ta keda kere den e webo di gay.
A yega tempo papara e falta di respet pa San Nicolas. Nos ta exigi cu e siguiente gobernacion designa parti di epresupuesto pa desaroya San Nicolas. Nos lo kier waak un minister cu entre otro lo ta encarga pa desaroya San Nicolas.
Mas atencion pa deporte na San Nicolas cu entre otro inversion den Palo Margo. Carnival Village lo por wordo desaroya no solamente pa evenementonan relaciona cu Carnaval, pero lo por waak mas bida pa hoben y famia henter cu inversion riba tereno cultural y di deporte.
Nos kier wak mas polis riba caya na San Nicolas cu lo por aporta na aumenta siguridad pa asina nos hendenan no tinmiedo pa sali anochi bay diverti. UPP den parlamento lo percura cu San Nicolas tambe haya su fair sharey no wordo ignora manera semper.


text:
Den tempo di crisis aki, ta bon pa nos busca metodonan pa economisa den nos bida diario.
Dor di busca den revista y riba internet, bo por haja ideanan fabuloso. Dor di cana rond y compara prijs, bo por haja material na bon prijs. Paga tino na e baratijo den tiendanan, bishita mercadonan di purga, cambia material cu bo amiganan…y asina mira con hopi lihe bo por traha un empake pa bo regalo cu ta impacta dos biaha… prome pa e empake y despues pa e regalo mes…
Loke tambe ta leuk pa forma un grupo di amiga y hasi un anochi unda ta trese material hunto y ta traha cosnan leuk hunto. Tambe por pidi un hende experto pa duna un workshop
Tambe muchanan ta gusta traha nan propio empake. Djis duna nan un poco material y strik y wak con bunita resultado nan por logra… Asina ta sinja nan di chikito pa ta carinjoso pa nos planeta…Exito!


text:
Minister Plenipotenciario Interino, Señor Ady Thijsen: ARUBA TIN ESPACIO PA SIGUI NEGOCIA CU HULANDA
Minister Plenipotenciario Interino, Señor Ady Thijsen:
ARUBA TIN ESPACIO PA SIGUI NEGOCIA CU HULANDA
Apesar cu e tema di aanwijzing no tawata un punto di agenda den Conseho di Minister di Reino diabierna 15 di juli, Minister Plenipotenciario Interino, Señor Ady Thijsen a splica cu ta importante pa corda cu CFT ta un organo cu ta duna conseho y esey ta e procedura cu a tuma luga esta, nan a conseha pa Aruba haya un ‘aanwijzing’. Aworaki e conseho ey ta wordo evalua y Aruba ta ricibi espacio pa reacciona riba e conseho aki. Esaki, segun señor Thijsen ta un procedura normal.
Kico Aruba ta bay haci awo? Señor Thiisen a remarca cu si analisa e hechonan, ta mira cu na aña 2020, Aruba tabatin surplus, Aruba tawata bayendo den e bon direccion den gobernacion di Gabinete Wever-Croes I. Despues Covid a bin y mester tene cuenta cu e consecuencia di e pandemia aki cu tawata hopi devastador pa nos pais. Ariba esaki tambe, tin e impacto cu e situacion entre Rusia y Ukraina tin riba situacion financiero di Aruba y otro paisnan inlcuyendo Hulanda. Den tur esaki, señor Thijsen ta enfatisa cu mester crea espacio pa sigui negocia.
“Aruba tin espacio pa sigui negocia cu Hulanda pa motibo cu nos no ta den un situacion normal. Mi ta positivo cu nos tin bon argumento y cu nos lo sali for di e impase. Na e momento aki, Aruba no ta den un situacion normal y no por keda pone condicionnan. Tin un grens. Pero mester tin espacio pa sigui negocia pasobra ta hunto so nos lo sali for di e empase aki”, señor Thijsen a enfatisa.
Aruba ta parti di Reino y nos mester yuda otro manera Statut ta indica. E problema ta nos tin diferencia di opinion. E conclusion cu por a tuma di loke Secretario di Estado, Alexandra van Huffelen a bisa, ta cu e tambe kier duna espacio y cu por haya un solucion pa Aruba y tambe pa Hulanda.


text:
INSCHRIJVING VOOR PANNAVOETBALTOERNOOI!
Colegio Arubano is kampioen schoolzaalvoetbal van Aruba. Goed gedaan jongens en succes in Bonaire met de wedstrijden tegen de teams van Curacao en Bonaire!!
Proficiat natuurlijk ook voor de leraren LO die dit hebben gerealiseerd!
Team 1 di Colegio Arubano ta bira ganador di ‘Student Relay’ den 30th Aruba International Half Marathon
Pa prome biaha IBiSA a organisa e competencia di ‘Student Relay’ den Aruba International Half Marathon. E idea a surgi como un motivacion na hobennan pa participa na caredanan competitivo. Y asina, IBiSA a acerca schoolnan secundario cu mesora a logra forma nan team di hoben pa participa y representa nan school.
E preparacion prome cu e dia di careda y tambe riba diadomingo mainta di careda tabata intensivo. Pero cu satisfaccion e grupo di IBiSA cu a coordina e parti di ‘Student Relay’ den Aruba su 30th International Half Marathon ta repasa e resultado y exito di e competencia.
Hobennan di cada ‘team di relay’ tabata tey presente for di trempan na Joe Laveist Sport Park pa ‘check in’ y prepara pa salida. Mientras cu demas coredonan cu mester haci e cambio na respectivo postnan a sigui pa nan post. E mainta a transcuri rapido. Y na cada post di cambio, cu tabata na 5K, 11K y na 17K tur ‘relay’ a bay hopi bon.
Student Relay School:
E prome ‘team di relay’ cu ta cruza linea final na Alhambra Casino tabata e Team 1 di Colegio Arubano consisti pa e hobennan: Chester Hill, Edward Mulder, Jonathan Croes y Tom Croes cu ta finalisa den 1:25:53. Cada hoben di e team ta ricibi nan bunita trofeo, mientras cu e team ta ricibi un ‘Copa Rotativo’ pa e school y tambe un bon balora na Afl. 1000,- pa e school uza na Sport Caribe.
Na di dos lugar den ‘relay team’ ta keda Team 2 di Colegio Arubano, forma pa e hobennan: Mathias Verploeg, Ethan Westera, Mack v/d Eerenbeemt y Mark Tjon, cu ta finalisa e trajecto den 1:33:47. E hobennan ta ricibi nan trofeo como ganador di segundo lugar. Mientras cu na di tres lugar ta termina e Team di EPB San Nicolas forma pa e hobennan: Vlademir Kock, Djunrick Schwengle, Maikel Rasmijn y Tyron Helder, cu tambe a ricibi nan trofeo. Nan tempo tabata di 1:34:38.
Student Relay SVT:
Pa loke ta e ganadornan entre e teamnan di ‘Sociale Vormings Traject’ e resultado ta como lo siguiente: Na prome lugar a finalisa Team 5 consisti pa Jasorick Giel, Jonathan Kelly, Miguel Angel Caicedo y Jefferson Lopez. Nan ta finalisa den 1:31:19.
E team cu a keda na di dos lugar a resulta Team 4 forma pa Michel Angelo Rasmijn, Derrick Martinus, Jershain Howard y George Ensee. Cada hoben ta ricibi nan bunita medaya, mientras e team ta ricibi su trofeo.
E ganadornan den e competencia di ‘Student Relay’ ta ricibi nan premio y trofeo for di sr. Harry Jansen, pionero di atletismo na Aruba y propietario di Sport Caribe.
IBiSA ta felicita tur hoben cu a participa representando nan school, specialmente e ganadornan. Y ta spera cu e competencia di ‘Student Relay’ ta un continuidad pa e hobennan participa den caredanan competitivo cu ta keda organisa riba Aruba.
– See more at: http://sportpicsaruba.com/team-1-di-colegio-arubano-ta-bira-ganador-di-%E2%80%98student-relay%E2%80%99–den–30th-aruba-international-half-marathon/453#sthash.jxkjeSf8.dpuf